คำสั่งสำนักงานตรวจคนเข้าเมือง ที่ 125/2560 เรื่อง หลักเกณฑ์และเงื่อนไขในการพิจารณาให้คนต่างด้าวใช้ช่องตรวจหนังสือเดินทางอัตโนมัติ (Automatic Channel)

คำสั่งสำนักงานตรวจคนเข้าเมือง

คำสั่งสำนักงานตรวจคนเข้าเมือง
ที่ ๑๒๕/๒๕๖๐
เรื่อง
หลักเกณฑ์และเงื่อนไขในการพิจารณาให้คนต่างด้าวใช้ช่องตรวจ
หนังสือเดินทางอัตโนมัติ (Automatic Channel)[๑]

ตามที่ได้มีคำสั่งสำนักงานตรวจคนเข้าเมือง
ที่ ๑๖๕/๒๕๕๘ ลงวันที่ ๒๑ กรกฎาคม พ.ศ. ๒๕๕๘ กำหนดหลักเกณฑ์และเงื่อนไขในการพิจารณาให้คนต่างด้าวใช้ช่องตรวจหนังสือเดินทางอัตโนมัติ
(Automatic Channel) ไว้แล้ว นั้น

เนื่องด้วยรัฐบาลมีเป้าหมายให้ประเทศไทยเป็นศูนย์กลางการเดินทางท่องเที่ยวในอาเซียนในด้านการท่องเที่ยวเชิงกีฬา
การท่องเที่ยวเชิงสุขภาพ และการท่องเที่ยวเชื่อมโยงทั้งทางบก ทางน้ำและทางอากาศ
โดยทางอากาศมีการเพิ่มเที่ยวบินเชื่อมโยงจากเมืองหลักสู่เมืองรอง
ซึ่งจะทำให้มีคนต่างด้าวเดินทางเข้ามาในและออกไปนอกราชอาณาจักรเป็นจำนวนมาก
จำเป็นต้องอำนวยความสะดวกให้คนต่างด้าวบางสัญชาติสามารถเดินทางเข้าและออกโดยผ่านช่องตรวจหนังสือเดินทางอัตโนมัติ
(Automatic Channel) ประกอบกับปัจจุบันการคัดกรองคนต่างด้าวที่เดินทางเข้ามาในราชอาณาจักรได้มีระบบการตรวจสอบและคัดกรองผู้โดยสารล่วงหน้า
Advance Passenger Processing System (APPS) ก่อนการเดินทาง
สำหรับช่องตรวจหนังสือเดินทางอัตโนมัติ (Automatic Channel) ขณะนี้ได้มีการพัฒนาปรับปรุงระบบโดยขั้นตอนการทำงานสามารถตรวจสอบข้อมูลคนต่างด้าวได้จากใบรับรองอิเลคทรอนิกส์
(Certificate) กับข้อมูลจาก ICAO Public Key Directory ในการใช้งาน (Automatic Channel) ครั้งแรกซึ่งจะเป็นการลงทะเบียนโดยอัตโนมัติ

อาศัยอำนาจตามระเบียบ
ก.ต.ช.
ว่าด้วยหลักเกณฑ์การปฏิบัติราชการของผู้บัญชาการในฐานะเป็นอธิบดีหรือแทนผู้บัญชาการตำรวจแห่งชาติ
พ.ศ. ๒๕๕๑ ลงวันที่ ๒๙ สิงหาคม พ.ศ. ๒๕๕๑ แก้ไขเพิ่มเติม (ฉบับที่ ๒) พ.ศ. ๒๕๕๕
ลงวันที่ ๑๖ มกราคม พ.ศ. ๒๕๕๕ ประกอบมาตรา ๑๘ แห่งพระราชบัญญัติคนเข้าเมือง
พ.ศ. ๒๕๒๒ จึงให้ยกเลิกคำสั่งสำนักงานตรวจคนเข้าเมือง ที่ ๑๖๕/๒๕๕๘ ลงวันที่
๒๑ กรกฎาคม พ.ศ. ๒๕๕๘ เรื่อง
หลักเกณฑ์และเงื่อนไขในการพิจารณาให้คนต่างด้าวใช้ช่องตรวจหนังสือเดินทางอัตโนมัติ
(Automatic Channel) และกำหนดหลักเกณฑ์และเงื่อนไขในการพิจารณาให้คนต่างด้าวใช้ช่องตรวจหนังสือเดินทางอัตโนมัติ(Automatic Channel) ไว้ดังนี้

ข้อ
๑ 
คนต่างด้าวผู้ใช้ช่องตรวจหนังสือเดินทางอัตโนมัติ (Automatic Channel) ต้องมีคุณสมบัติอย่างใดอย่างหนึ่ง ดังต่อไปนี้
๑.๑
เป็นผู้มีถิ่นที่อยู่ในราชอาณาจักร
๑.๒
ผู้ถือหนังสือเดินทางหรือเอกสารใช้แทนหนังสือเดินทางซึ่งได้รับการตรวจลงตราประเภททูต
ราชการ หรืออัธยาศัยไมตรี
๑.๓
ผู้ถือหนังสือเดินทางหรือเอกสารใช้แทนหนังสือเดินทางสัญชาติของประเทศที่ได้รับการยกเว้นการตรวจลงตรา
โดยมีระยะเวลาพำนักอยู่ในราชอาณาจักร ๓๐ วัน (ผ. ๓๐, ผผ. ๓๐) ได้แก่ สิงคโปร์ และ
ฮ่องกง

ข้อ
๒ 
หลักเกณฑ์และเงื่อนไขของคนต่างด้าวผู้ใช้ช่องตรวจหนังสือเดินทางอัตโนมัติ
๒.๑
ถือหนังสือเดินทาง
ซึ่งมีอายุการใช้งานไม่น้อยกว่าหกเดือนนับแต่วันที่เดินทางเข้ามาในราชอาณาจักร
๒.๒
ไม่เป็นคนต่างด้าวซึ่งมีลักษณะต้องห้ามมิให้เข้ามาในราชอาณาจักร ตามมาตรา ๑๒ แห่งพระราชบัญญัติคนเข้าเมือง
พ.ศ. ๒๕๒๒
๒.๓ ไม่เป็นผู้อยู่ในราชอาณาจักรโดยไม่ได้รับอนุญาต
หรือการอนุญาตสิ้นสุดหรือถูกเพิกถอนการอนุญาต
๒.๔
ไม่มีประวัติการกระทำความผิด หรือต้องหาคดีอาญาในราชอาณาจักร
หรือไม่มีชื่อในระบบบัญชีเฝ้าดู (Watch list)
๒.๕
กรณีคนต่างด้าวที่มีถิ่นที่อยู่ในราชอาณาจักร ต้องขอรับการสลักหลังแจ้งออก พร้อมทั้งหลักฐานการแจ้งออกไปนอกราชอาณาจักรเพื่อกลับเข้ามาอีกภายในกำหนดระยะเวลาหนึ่งปีนับแต่วันที่พนักงานเจ้าหน้าที่ทำหลักฐานให้
๒.๖
พนักงานเจ้าหน้าที่อาจสงวนสิทธิ์ที่จะไม่อนุญาตให้คนต่างด้าวใช้ช่องตรวจหนังสือเดินทางอัตโนมัติ
(Automatic Channel) ในกรณีใด ๆ ก็ได้

ข้อ
๓ 
สถานที่ใช้ช่องตรวจหนังสือเดินทางอัตโนมัติ (Automatic Channel)
คนต่างด้าวสามารถเดินทางเข้า
- ออกราชอาณาจักร ณ ด่านตรวจคนเข้าเมืองที่มีช่องตรวจหนังสือเดินทางอัตโนมัติ (Automatic Channel)

ทั้งนี้
ตั้งแต่วันที่ ๑๘ สิงหาคม พ.ศ. ๒๕๖๐

สั่ง ณ วันที่ ๑๘
สิงหาคม พ.ศ. ๒๕๖๐
พลตำรวจโท
ณัฐธร  เพราะสุนทร
ผู้บัญชาการสำนักงานตรวจคนเข้าเมือง

พิมพ์มาดา/ภวรรณตรี/จัดทำ
๘ พฤศจิกายน
๒๕๖๐

วิชพงษ์/ตรวจ
๒๐ พฤศจิกายน
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๖๐ ง/หน้า ๓๘/๒๔ ตุลาคม ๒๕๖๐